นายกรัฐมนตรี เน้นย้ำ รัฐบาลมุ่งดูแลสุขภาพคนไทยทุกช่วงวัย ตามแผนยุทธศาสตร์ชาติ 20 ปี
นายกรัฐมนตรี เน้นย้ำ รัฐบาลมุ่งดูแลสุขภาพคนไทยทุกช่วงวัย ตามแผนยุทธศาสตร์ชาติ 20 ปี พร้อมแนะพัฒนาแพทย์แผนไทยให้เป็นอีกทางเลือกการรักษาสร้างการยอมรับในระดับสากล

พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ เป็นประธานเปิดการประชุมวิชาการและมหกรรมการแสดงผลงาน 100 ปี การสาธารณสุขไทย ภายใต้แนวคิด “เพื่อประชาชนสุขภาพดี 100 ปี แห่งการพัฒนา”และงานมหกรรมสมุนไพรแห่งชาติ ครั้งที่ 15 พร้อมปาฐกถาในหัวข้อ “มั่นคง มั่งคั่ง ยั่งยืน เพื่อสุขภาพคนไทย” ว่า รัฐบาลนี้มีความมุ่งหวังพัฒนาประเทศในทุกๆ ด้าน จึงได้วางแนวทางยุทธศาสตร์ชาติ 20 ปี มารองรับ เพื่อที่จะเป็นแผนในการพัฒนาคนรุ่นใหม่ในทุกช่วงวัย เข่นเดียวกับการสาธารณสุขที่ผ่านมา 100 ปี ก็จะต้องพัฒนาอย่างต่อเนื่องและมองถึงการให้บริการที่ครอบคลุมทั้งคนไทยและต่างประเทศ ซึ่งขณะนี้เข้ามาใช้บริการด้านการสาธารณสุขไทยเพิ่มมากขึ้น จนเป็นที่ยอมรับจากนานาชาติ ดังนั้นการสาธารณสุขไทยจะต้องพัฒนาคิดค้นทั้งด้านการรักษาโดยใช้แพทย์แผนไทย วัคซีนหรือยาที่คิดค้นขึ้นในประเทศ เพื่อในอีกแง่หนึ่งจะได้ช่วยในการลดต้นทุนงบประมาณของประเทศ ที่สำคัญการให้สิทธิประกันสุขภาพเจ็บป่วยฉุกเฉินให้บริการทุกโรงพยาบาลก็จะต้องมีการพัฒนาและขยายโครงการออกไป ภายใต้คนดี มีคุณค่า มีความสุข โดยจะเร่งรัดพัฒนาระบบบริการสุขภาพด้วย 3 ยุทธศาสตร์ ได้แก่ การลดความเหลื่อมล้ำ สร้างความมั่นคง พัฒนาผู้สูงอายุให้มีสุขภาพดี รวมถึงขับเคลื่อนเศรษฐกิจสร้างความมั่งคั่ง อาทิ การพัฒนาเขตสุขภาพพิเศษ และสร้างสมดุลในการพัฒนาให้เกิดความยั่งยืน โดยพัฒนาโรงพยาบาลในสังกัดกระทรวงสาธารณสุข 959 แห่ง เพื่อลดมลพิษและลดภาวะโลกร้อน

นายกรัฐมนตรี ยังเน้นย้ำในเรื่องการใช้เทคโนโลยี เข้ามาข่วยเหลือ โดยเฉพาะผู้ป่วยที่อยู่ห่างไกลและพัฒนายาสมุนไพรให้ใช้ในพื้นที่เพื่อการปฐมพยาบาลเบื้องต้น แต่ต้องคำนึงถึงความปลอดภัย เพื่อสร้างความเชื่อมั่นและเป็นที่ยอมรับของนานาประเทศทั่วโลก